সাতক্ষীরায় ইন্টার্ন চিকিৎসকদের কর্মবিরতি
জরুরি বিভাগসহ পূর্ণাঙ্গ হাসপাতাল চালুর দাবিতে অনির্দিষ্টকালের জন্য কর্মবিরতি কর্মসূচি শুরু করেছেন সাতক্ষীরা সরকারি মেডিকেল কলেজ হাসপাতালের ইন্টার্ন চিকিৎসকরা।







বুধবার সকাল থেকে তারা এ কর্মসূচি শুরু করে মানববন্ধন করেছেন।




সাতক্ষীরা ভোমরা সড়কের বাঁকালে হাসপাতালের সামনে অনুষ্ঠিত মানববন্ধনে তারা বলেন, ২০১১ সালে প্রতিষ্ঠার পর থেকে এখন পর্যন্ত সাতক্ষীরা মেডিকেলে জরুরি বিভাগ চালু হয়নি।
এতে সাতক্ষীরাবাসী চিকিৎসা থেকে বঞ্চিত হচ্ছেন জানিয়ে তারা আরও বলেন, জরুরি বিভাগে দায়িত্ব পালনের শিক্ষা ও অভিজ্ঞতা থেকে ইন্টার্ন চিকিৎসকরা বঞ্চিত হচ্ছেন। ভবিষ্যৎ পেশাগত জীবনে তাদের শিক্ষাগত এ ঘাটতি থেকে যাবে বলে জানান তারা।
ইন্টার্ন চিকিৎসকরা আরও জানান, সাতক্ষীরা মেডিকেল কলেজ হাসপাতালে সরকার কোটি কোটি টাকার চিকিৎসা সরঞ্জাম দিলেও তা কাজে আসছে না। টেকনিশিয়ানের অভাবে এসব সরঞ্জাম পড়ে থাকায় রোগীরা চিকিৎসাসেবা থেকে বঞ্চিত হচ্ছেন।
মানববন্ধনে বক্তব্য রাখেন ইন্টার্ন ডা. হুমায়ুন কবির, ডা. আমিনুল ইসলাম, ডা. কবিরুল আলম, ডা. রবিউল ইসলাম, ডা. ফারিয়া টুম্পা প্রমুখ।
এর আগে সাতক্ষীরা বিএমএ সভাপতি ডা. আজিজুর রহমান ইন্টার্ন চিকিৎসকদের সঙ্গে একাত্মতা ঘোষণা করেন।

জরুরি বিভাগসহ পূর্ণাঙ্গ হাসপাতাল চালুর দাবিতে অনির্দিষ্টকালের জন্য কর্মবিরতি কর্মসূচি শুরু করেছেন সাতক্ষীরা সরকারি মেডিকেল কলেজ হাসপাতালের ইন্টার্ন চিকিৎসকরা।